
天官


昔梁惠王問尉繚曰：「吾聞黃帝有刑德，可以百戰百勝，其有之乎？」尉繚曰：「不然。黃帝所謂刑德者，以刑伐之，以德守之，非世之所謂刑德也。世之所謂刑德者，天官、時日、陰陽、向背者也。黃帝者，人事而已矣。何以言之？


今有城於此，從其東西攻之，不能取；從其南北攻之，不能取。此四者，豈不得順時乘利者哉？然不能取者，何也？城高池深，兵戰備具，謀而守之也。由是觀之，天官、時日不若人事也。」


兵談


量土地肥墝[1]而立邑，建城稱地，以城稱人，以人稱粟。三相稱[2]，則內可以固守，外可以戰勝。戰勝於外，備主於內，勝備相用，猶合符節，無異故也。


治兵者，若秘於地，若邃於天，生於無，故關之。大不窕，小不恢，明乎禁舍開塞，民流者親之。地不任者任之。夫土廣而任則國富，民眾而制則國治。富治者，民不發軔，甲不出暴，而威制天下。故曰：「兵勝於朝廷。」不暴甲而勝者，主勝也；陣而勝者，將勝也。


兵起，非可以忿也。見勝則興，不見勝則止。患在百里之內，不起一日之師；患在千里之內，不起一月之師；患在四海之內，不起一歲之師。


將者，上不制於天，下不制於地，中不制於人。寬不可激而怒，清不可事以財。夫心狂、目盲、耳聾，以三悖率人者，難矣。


兵之所及，羊腸亦勝，鋸齒亦勝，緣山亦勝，入谷亦勝，方亦勝，員亦勝。重者如山、如林、如江、如河，輕者如炮、如燔、如垣壓之，如雲覆之，令人聚不得以散，散不得以聚，左不得以右，右不得以左。兵如總木，弩如羊角，人人無不騰陵張膽，絕乎疑慮，堂堂決而去。


制談


凡兵，制必先定，制先定則士不亂，士不亂則形乃明。金鼓所指，則百人盡鬥。陷行亂陣，則千人盡鬥。覆軍殺將，則萬人齊刃。天下莫能當其戰矣。


古者，士有什伍，車有偏列，鼓鳴旂麾，先登者未嘗非多力國士也，先死者亦未嘗非多力國士也。


損敵一人，而損我百人，此資敵而傷甚焉，世將不能禁。征役分軍而逃歸，或臨戰自北，則逃傷甚焉，世將不能禁。殺人於百步之外者弓矢也，殺人於五十步之內者矛戟也，將已鼓而士卒相囂，拗矢折矛抱戟，利後發，戰，有此數者，內自敗也，世將不能禁。士失什伍，車失偏列，奇兵捐將而走，大眾亦走，世將不能禁。夫將能禁此四者，則高山陵之，深水絕之，堅陣犯之。不能禁此四者，猶亡舟楫，絕江河，不可得也。


民非樂死而惡生也，號令明，法制審，故能使之前。明賞於前，決罰於後，是以發能中利一作「節」[3]，動則有功。


令一作「今」百人一卒，千人一司馬，萬人一將，以少誅眾，以弱誅強。試聽臣言，其術足使三軍之眾，誅一人無失刑，父不敢舍子，子不敢舍父，況國人乎？


一賊仗劍擊於市，萬人無不避之者，臣謂：「非一人之獨勇，萬人皆不肖也」。何則？「必死與必生，固不侔也[4]。」聽臣之術，足使三軍之眾為一死賊，莫當其前，莫隨其後，而能獨出獨入[5]焉。獨出獨入者，王伯之兵也。


有提九萬之眾，而天下莫能當者，誰？曰：「桓公也。」有提七萬之眾，而天下莫敢當者，誰？曰：「吳起也。」有提三萬之眾，而天下莫敢當者，誰？曰：「武子也。」今天下諸國士所率無不及二十萬眾者，然不能濟功名者，不明乎禁舍開塞也。明其制，一人勝之，則十人亦以勝之也。十人勝之，則百千萬人亦以勝之也。故曰：「便吾器用，養吾武勇，發之如鳥擊，如赴千仞之谿。」


今國被患者，以重幣出聘，以愛子出質，以地界出割，得天下助，卒名為十萬，其實不過數萬爾。其兵來者，無不謂將者曰：「無為人下，先戰。」其實不可得而戰也。


量吾境內之民，無伍莫能正矣。經制十萬之眾，而王必能使之衣吾衣，食吾食。戰不勝，守不固者，非吾民之罪，內自致也。天下諸國助我戰，猶良驥騄耳之駃，彼駑馬鬐興角逐，何能紹吾後哉？


吾用天下之用為用，吾制天下之制為制，修吾號令，明吾刑賞，使天下非農所得食，非戰無所得爵，使民揚臂爭出農、戰，而天下無敵矣。故曰：「發號出令，信行國內。」


民言有可以勝敵者，毋許其空言，必試其能戰也。


視人之地而有之，分人之民而畜之，必能內有其賢者也。不能內有其賢，而欲有天下，必覆軍殺將。如此，雖戰勝而國益弱，得地而國益貧，由國中之制弊矣。


戰威


夫將之所以戰者，民也；民之所以戰者，氣也。氣實則鬥，氣奪則走。


善用兵者，能奪人而不奪於人。奪者，心之機也。


古率民者，未有不能得其心，而能得其力者也；未有不能得其力，而能致其死者也。


故國必有禮、信、親、愛之義，而後民以飢易飽[6]；國必有孝、慈、廉、恥之俗，而後民以死易生。故古率民者，必先禮信而後爵祿，先廉恥而後刑罰，先親愛而後律其身焉。


地所以養民也，城所以守地也，戰所以守城也。故務耕者，其民不飢；務守者，其地不危；務戰者，其城不圍。三者，先王之本務也，而兵最急矣。


王國富民，霸國富士，僅存之國富大夫，亡國富倉府，是謂上溢而下漏，故患無所救。故曰：舉賢用能，不時日而事利；明法審令，不卜筮而事吉；貴政養勞，不禱祠而得福。故曰：天時不如地利，地利不如人事。聖人所貴，人事而已矣。


攻權


將帥者，心也；群下者，支節也[7]。其心動以誠，則支節必力；其心動以疑，則支節必背。夫將不心制，卒不節動；雖勝，幸勝也，非攻權也。


夫民無兩畏也，畏我侮敵，畏敵侮我。見侮者敗，立威者勝。凡將能其道者，吏畏其將也；吏畏其將者，民畏其吏也；民畏其吏者，敵畏其民也。是故，知勝敗之道者，必先知畏侮之權。


夫不愛悅其心者，不我用也；不嚴畏其心者，不我舉也。愛在下順，威在上立；愛故不二，威故不犯。故善將者，愛與威而已。


戰不必勝，不可以言戰；攻不必拔，不可以言攻。不然，雖刑賞不足信也。信在期前，事在未兆[8]，故眾已聚不虛散，兵已出不徒歸；求敵若求亡子，擊敵若救溺人。


凡挾義而戰者，貴從我起；爭私結怨，貴以不得已。怨結難起，待之貴後。故爭必當待之，息必當備之。


權敵審將，而後舉兵。


守權


夫守者，不失險者也。守法：城一丈，十人守之，工食不與焉。出者不守，守者不出。一而當十，十而當百，百而當千，千而當萬。故為城郭者，非特費於民聚土壤也，誠為守也。


攻者不下十餘萬之眾，其有必救之軍者，則有必守之城；無必救之軍者，則無必守之城。若彼城堅而救誠，則愚夫蠢婦無不蔽城盡資血城者。期年之城，守餘於攻者，救餘於守者。若彼城堅而救不誠，則愚夫蠢婦無不守陴而泣下，此人之常情也。遂發其窖廩救撫，則亦不能止矣。


十二陵


威在于不变，惠在于因时，机在于应事，战在于治气，攻在于意表，守在于外饰，无过在于度数，无困在于豫备，慎在于畏小，智在于治大，除害在于敢断，得众在于下人。


悔在于任疑，孽在于屠戮，偏在于多私，不祥在于恶闻己过，不度在于竭民财，不明在于受间，不实在于轻发，固陋在于离贤，祸在于好利，害在于亲小人，亡在于无所守，危在于无号令。


武議


凡兵不攻無過之城，不殺無罪之人。夫殺人之父兄，利人之貨財，臣妾人之子女，此皆盜也。故兵者，所以誅暴亂、禁不義也。兵之所加者，農不離其田業，賈不離其肆宅[9]，士大夫不離其官府，由其武議在於一人，故兵不血刃，而天下親焉。


萬乘農戰，千乘救守[10]，百乘事養。農戰不外索權，救守不外索助，事養不外索資。夫出不足戰、入不足守者，治之以市。市者，所以給戰守也。萬乘無千乘之助，必有百乘之市。


凡誅賞者，所以明武也。殺一人而三軍震者，殺之；賞一人而萬人喜者，賞之。殺之貴大，賞之貴小。當殺而雖貴重，必殺之，是刑上究也；賞及牛童馬圉[11]者，是賞下流也。夫能刑上究、賞下流，此將之武也。故人主重將。


勝兵似水。夫水，至柔弱者也。然所觸，丘陵必為之崩；無異也，性專而觸誠也。今以莫邪之利[12]，犀兕之堅[13]，三軍之眾，有所奇正，則天下莫當其戰矣。


吳起與秦戰，舍不平隴畝[14]，樸樕蓋之[15]，以蔽霜露。如此何也？不自高人故也。乞人之死不索尊，竭人之力不責禮。故古者，甲冑之士不拜，示人無以煩也。夫煩人而欲乞其死、竭其力，自古至今，未嘗聞矣。將，受命之日，忘其家；張軍宿野，忘其親；援枹而鼓[16]，忘其身。吳起臨戰，左右進劍。起曰：「將專主旗鼓爾。臨難決疑，揮兵指刃，此將事也。一劍之任，非將事也。」


吳起與秦戰，未合，一夫不勝其勇，前獲雙首而還。吳起立命斬之。軍吏諫曰：「此材士也，不可斬！」起曰：「材士則是矣，非吾令也。」斬之。


將理


凡將，理官也，萬物之主也，不私於一人。夫能無私於一人，故萬物至而制之，萬物至而命之。


君子不救囚於五步之外，雖鉤兵射之，弗追也。故善審囚之情，不待菙楚，而囚之情可畢矣。


笞人之背，灼人之脅，束人之指，而訊囚之情，雖國士有不勝其酷，而自誣矣。


今世諺云：『千金不死，百金不刑。』試聽臣之術，雖有堯、舜之智，不能關一言；雖有萬金，不能用一銖。


今夫決獄，小圄不下數十，中圄不下數百，大圄不下數千。十人聯百人之事，百人聯千人之事，千人聯萬人之事，所聯之者，親戚兄弟也，其次婚姻也，其次知識故人也。是農無不離田業，賈無不離肆宅，士大夫無不離官府。如此關聯良民，皆囚之情也。兵法曰：『十萬之師出，日費千金。』今良民十萬，而聯於囹圄，上不能省，臣以為危也。


原官


官者，事之所主，為治之本也。制者，職分四民，治之分也。貴爵富祿必稱，尊卑之體也。


好善罰惡，正比法，會計民之具也。均井地，節賦斂，取予之度也。程工人，備器用，匠工之功也。分地塞要，殄怪禁淫之事也。


守法稽斷，臣下之節也。明法稽驗，主上之操也。明主守，等輕重，臣主之權也。明賞賚[17]，嚴誅責，止姦之術也。審開塞，守一道，為政之要也。


下達上通，至聰之聽也。知國有無之數，用其仂也。知彼弱者，強之體也。知彼動者，靜之決也。


官分文武，惟王之二術也。俎豆同制，天子之會也。遊說間諜無自入，正議之術也。


諸侯有謹天子之禮，君臣繼世，承王之命也。更造易常，違王明德，故禮得以伐之。官無事治，上無慶賞，民無獄訟，國無商賈，何王之至？明舉上達，在王垂聽也。


治本


古者，土無肥墝，人無勤惰。古人何得，而今人何失耶？耕有不終畝，織有日斷機，而奈何寒飢！蓋古治之行，今治之止也。


民相輕佻，則欲心興，爭奪之患起矣。


蒼蒼之天，莫知其極；霸王之君，誰為法則？往世不可及，來世不可待，能明其世者，謂之天子[18]。所謂天子者，四焉：一曰神明[19]，二曰垂光[20]，三曰洪敘[21]，四曰無敵。此天子之事也。


野物不為犧牲，雜學不為通儒。今說者曰：「百里之海，不能飲一夫；三尺之泉，足止三軍渴。」臣謂：「欲生於無度，邪生於無禁。」。


夫禁必以武而成，賞必以文而成。


戰權


兵法曰：「千人而成權，萬人而成武。權先加人者，敵不力交；武先加人者，敵無威接。」故兵貴先勝於此，則勝彼矣；弗勝於此，則弗勝彼矣。凡我往則彼來，彼來則我往，相為勝敗，此戰之理然也。


重刑令


使民內重刑，則外輕敵。故先王明制度於前，重威刑於後。刑重則內畏，內畏則外輕矣。


伍制令


分塞令


束伍令


經卒令


勒卒令


敵在山，緣而從之[22]；敵在淵，沒而從之[23]。求敵如求亡子，從之無疑，故能敗敵而制其命。


夫蚤決[24]先定，若計不先定，慮不蚤決，則進退不定，疑生必敗。故正兵貴先，奇兵貴後，或先或後，制敵者也。世將不知法者，專命而行，先擊而勇，無不敗者也。其舉有疑而不疑，其往有信而不信，其致有遲疾而不遲疾。是三者，戰之累也。


將令


左、右、中軍，皆有分職，若踰分而上請者，死。軍無二令；二令者誅，留令者誅，失令者誅。


踵軍令


所謂踵軍者，去大軍百里，期於會地，為三日熟食，前軍而行，為戰合之表。合表，乃起踵軍，饗士，使為之戰勢，是謂趨戰者也。


興軍者，前踵軍而行，合表乃起，去大軍一倍其道，去踵軍百里，期於會地，為六日熟食，使為戰備，分卒據要害。戰利則追北，按兵而趨之。踵軍遇有還者誅之。所謂諸將之兵，在四奇之內者勝也。


兵有什伍，有分有合，豫為之職，守要塞關梁而分居之。戰合表起，即皆會也。大軍為計日之食起，戰具無不及也，令行而起，不如令者有誅。


凡稱分塞者，四境之內，當興軍踵軍既行，則四境之民，無得行者。奉王之軍命，授持符節，名為順職之吏，非順職之吏而行者誅之。戰合表起，順職之吏，乃行用以相參，故欲戰先安內也。


兵教上


兵之教，令分營居陳，有非令而進退者，加犯教之罪。前行者前行教之，後行者後行教之，左行者左行教之，右行者右行教之，教舉五人，其甲首有賞。弗教如犯教之罪。羅地者，自揭其伍，伍內互揭之，免其罪。


凡伍臨陳，若一人有不進死於敵，則教者如犯法之罪。凡什保什，若亡一人，而九人不盡死於敵，則教者如犯教之罪。自什己上，至於裨將，有不若法者，則教者如犯法者之罪。


凡明刑罰，正勸賞，必在乎兵教之法。


將異其旂，卒異其章，左軍章左肩，右軍章右肩，中軍章胸前。書其章曰：某甲、某士。前後軍各五行，尊章置首上，其次差降之。


伍長教其四人，以板為鼓，以瓦為金，以竿為旂。擊鼓而進，低旂則趨，擊金而退。麾而左之，麾而右之，金鼓俱擊而坐。


伍長教成，合之什長。什長教成，合之卒長。卒長教成，合之伯長。伯長教成，合之兵尉。兵尉教成，合之裨將。裨將教成，合之大將。大將教之，陳於中野，置大表三百步而一。既陣去表，百步而決。百步而趨，百步而鶩，習戰以成其節，乃為之賞罰。


自尉吏而下，盡有旂。戰勝得旂者，各視所得之爵，以明賞勸之心。


戰勝在乎立威，立威在乎戮力，戮力在乎正罰，正罰者所以明賞也。


令民背國門之限，決生死之分，教之死而不疑者，有以也。令守者必固，戰者必鬥，姦謀不作，姦民不語，令行無變，兵行無猜，輕者若霆，奮敵若驚。舉功別德，明如白黑，令民從上令，如四肢應心也。


前軍絕行亂陳，破堅如潰者，有以也。此謂之兵教。所以開封疆，守社稷，除患害，成武德也。


兵教下


兵有五致：為將忘家，踰垠忘親，指敵忘身，必死則生，急勝為下。


武王問太公望曰：「吾欲少間[25]而極用人之要[26]」望對曰：「賞如山，罰如谿[27]。太上無過，其次補過。使人無得私語。諸罰而請不罰者，死；諸賞而請不賞者，死。」


凡興師，必審內外之權，以計其去。兵有備闕[28]，糧食有餘不足，校[29]所出入之路，然後興師伐亂，必能入之。


地大而城小者，必先收其地；城大而地窄者，必先攻其城。地廣而人寡者，則絕其阨；地狹而人眾者，則築大堙[30]以臨之[31]。


兵令上


兵者，凶器逆德；爭者，事之末也。王者所以伐暴亂，而定仁義也。戰國所以立威侵敵也，弱國所以不能廢也。


兵者，以武為棟[32]，以文為植[33]；以武為表，以文為裏；以武為外，以文為內。能審此三者，則知所以勝敗矣。武者，所以凌敵分死生也；文者，所以視利害、觀安危。武者，所以犯敵也；文者，所以守之也。


專一則勝，離散則敗。


卒畏將甚於敵者，戰勝；卒畏敵甚於將者，戰敗。未戰，所以知勝敗者，固稱將於敵也，敵之與將猶權衡焉。


善禦敵者，正兵先合，而後扼之，此必勝之術也。


兵令下


百萬之眾而不戰，不如萬人之尸；萬人而不死，不如百人之鬼。賞罰如日月、信比四時，令嚴如斧鉞[34]、利如干將[35]，而士卒有不死用者，未嘗之聞也。


注释

	↑ 肥墝：墝，貧瘠之地。如〈墨子．親士〉：「是故，谿陝者速涸，逝淺者速竭，墝埆者其地不育。（貧瘠的土地不能養育草木）」肥墝，肥沃、貧瘠。

	↑ 三相稱：指地、城、人三者協調平衡。類似的概念又可見於：〈商君書．徠民〉：「地方百里者，山陵處什一，藪澤處什一，谿谷流水處什一，都邑蹊道處什一，惡田處什二，良田處什四，以此食作夫五萬，其山陵、藪澤、谿谷可以給其材，都邑蹊道足以處其民，先王制土分民之律也。今秦之地，方千里者五，而穀土不能處二，田數不滿百萬，其藪澤、谿谷、名山、大川之材物貨寶，又不盡為用，此人不稱土也。」

	↑ 發能中節：節，本意指竹節，引伸有關節、節拍、節奏、枝幹連結處之意。古時候以金鼓指揮士卒前進、停止、後退等動作，因此中節意指符合節奏，符合金鼓的節奏即為遵從命令行事，因此中節猶如說達到要求。發能中節，猶如說一發動就達到要求。

	↑ 侔：等、均、齊。相侔，相等之意。

	↑ 獨出獨入：猶如說獨來獨往，引伸有不受制於人的意思。

	↑ 以飢易飽：易，替代。全句意指以飢餓替代溫飽，猶如說即使飢餓也不在乎！

	↑ 支節也：四肢關節啊。

	↑ 未兆：兆，徵兆。未兆，還沒有徵兆出現。

	↑ 肆宅：肆，市場。宅，住所。肆宅，市場與住所。

	↑ 救守：與攻伐為相對的概念，是古代對於戰爭問題的兩大主張之一，另一主張為「偃兵與用兵」。救守，一般指城守之術，既用來自救，也用來援救、幫助其他遭人侵略的國家。

	↑ 牛童馬圉：牛童，牧牛的孩童。馬圉，養馬的人。牛童馬圉，比喻職位、身份低賤的人。

	↑ 莫邪之利：莫邪，寶劍名；與名劍干將為一對，干將為雄劍，莫邪為雌劍。利，鋒利。莫邪之利，意指寶劍莫邪般的鋒利。

	↑ 犀兕之堅：犀，犀牛。兕，獨角獸，狀似犀牛。犀兕，用犀牛皮做成的盔甲，質地堅硬。犀兕之堅，意指犀牛盔甲般的堅硬。

	↑ 不平隴畝：隴，田埂（埂，小土堤。）。畝，田中高起之處。平，剷平。不平隴畝，不剷平田埂。

	↑ 樸樕蓋之：樸，落葉喬木，葉片呈橢圓形，榆科，產於大陸南部。樸樕，叢生小木。蓋，遮蓋，在此引伸為屋蓋。樸樕蓋之，以用小樹枝當成屋蓋，比喻極簡陋。

	↑ 援枹而鼓：援，拿著、執持。枹，鼓槌。鼓，古時用以發出前進信號的樂器。援枹而鼓，拿起鼓槌敲鼓。

	↑ 明賞賚：賚，賜予。明，光明，引伸有正當、公正的意思。明賞賚，賞賜公正。

	↑ 此句武經七書版文本作：「蒼蒼之天，莫知其極；帝王之君，誰為法則？往世不可及，來世不可待，求己者也。」然而〈銀雀山漢墓竹簡六韜．十三〉：「大（太）公望曰：「蒼蒼上天，莫知極。柏（霸）王之君，孰為法則？往者不可及，來者不可侍（待）。能明其世者，胃（謂）之天子。夫湯之伐桀也，非其戰□脩（修）也……」」且〈呂氏春秋．聽言〉：「《周書》曰：「往者不可及，來者不可待，能明其世，謂之天子。」故當今之世，有能分善不善者，其王不難矣。善不善本於利，本於愛，愛利之為道，大矣！」故可知今本誤矣！而〈逸周書．文傳解〉則載有：「兵強勝人，人強勝天。能制其有者則能制人之有，不能制其有者則人制之。令行禁止，王始也。出一曰神明，出二曰分光，出三曰無適異，出四曰無適與。無適與者亡。」與本文格式相近。由此，又可見《周書》與太公之關係也。

	↑ 神明：神聖英明。

	↑ 垂光：垂，垂下、垂示。光，〈淮南子．俶真〉註：「光，也。」及〈詩經．韓奕〉鄭玄箋：「光，猶榮也。」垂光，猶如說垂示恩澤。

	↑ 洪敘：洪，大水，引伸有大的意思。敘，排定順序、秩序。

	↑ 緣而從之：緣，沿著。從，追蹤。緣而從之，沿著山路追蹤他。

	↑ 沒而從之：沒，沈沒。沒而從之，沈進水裡追蹤他。此句與緣而從之都是比喻對敵人應該窮追不捨，使其沒有喘息的機會。

	↑ 蚤決：蚤，通早字。決，決斷、決定。蚤決，早點決斷。

	↑ 少間：用極少的時間。

	↑ 極用人之要：極，盡、窮、究，引伸有窮究、洞悉之意。全句意指，洞悉用人的

	↑ 罰如谿：谿，深谷。罰如谿，刑罰如谷一樣深，比喻刑罰應極為嚴厲。

	↑ 備闕：備，防備；又有周備之意，所以可與缺對言。闕，通缺字。備闕，防備周全與缺少防備。

	↑ 校：比較，勘查。

	↑ 大堙：大土山。將土堆堆至與城牆一般高度，以作為輔助攻城之用。

	↑ 以臨之：臨，登臨。以臨之，用來登臨城牆，引伸有有於利我方攻城的意思。

	↑ 以武為棟：武，武力，如〈呂氏春秋．不廣〉：「用武則以力勝，用文則以德勝。文武盡勝，何敵之不服？」；泛指一切激烈、嚴格的行為與手段，如威嚴。棟，棟梁，引伸為支柱之意。全句意指，以武力為支柱。

	↑ 以文為植：文，文德；泛指一切和緩、寬容的行為與手段，如仁愛。植，栽種、豎立，引伸有根本、根基之意。全句意指，以文德為根基。

	↑ 嚴如斧鉞：斧鉞，古時將帥出征之時，君主會於祖廟中舉行授權儀式，君主將斧鉞授予將帥，象徵將權柄、權力交到將帥手中，是一件非常嚴肅的儀式。引伸之，斧鉞便有了非常嚴肅的特質。嚴如斧鉞，意指如授予斧鉞儀式般的嚴肅，或用引伸意，如斧鉞般的嚴肅。

	↑ 利如干將：利，鋒利。干將，寶劍名；與寶劍莫邪為一對，干將為雄劍，莫邪為雌劍。利如干將，鋒利如寶劍干將一般。引伸指命令的執行過程順暢無礙有如揮舞利劍砍斬般不可阻擋！

